Page:King Alfred's West-Saxon Version of Gregory's Pastoral Care (2).djvu/422

Hatton MS.] had habbað, ðonne hi nyllað ðæm ðeawum & ðæm geearningum folgian, ðonne gewaniað hie ðone had & gewemmað.

LIII. Ðætte on oðre wisan sint to manianne ða ðe ða geworhtan [synna] wepað, ón oðre ða ðe ða geðohtan wepað.

On oðre wisan sint to manienne ða ðe hiera geworhtan synna wepað, on oðre ða ðe hira geðohtan wepað. Ða sint to manienne ðe hira geworhtan wepað, ðætte hie ða gedonan yfelu mid fullfremedre hreowsunga aðwean, ðylæs hi sin to swiðe gebundne mid ðæm ðurhtogenum scyldum, & ðonne to lange forelden ðæt hi hi ne anbinden mid ðære hreowsunge. Be ðæm is awriten on ðæm nigon & hundsiofantigoðan sealme: God us drencte swiðe gemetlice mid tearum, swa ðætte æghwelces mannes mód swa micle oftor wære geðwæned mid hreowsunge tearum swa swa he gemunde ðæt hit oftor wære adrugod from Gode on his synnum. Hi sint [eac] to manienne ðæt hi unaðrotenlice ða gedonan synna gelæden beforan hira modes eagan, & ðonne hi hi gesewene hæbben, gedón ðæt hie ne ðyrfen bion gesewene æt ðæm nearwan dome. Be ðæm cwæð Dauid on psalmum: Ahwyrf, Dryhten, ðin eagan from minum synnum. & lytle ær he cwæð: Mine misdæda bioð simle beforan me. Swelce he cwæde: Ic ðe bidde ðæt ðu nó ne locige on mine synna, forðæmðe ic self him ealneg on locige. Be ðæm eac cwæð Dryhten ðurh Essaias ðone witgan: Ðinra synna ne weorðe ic gemunende, ac gemun ðu hiora. Forðæm hie sint to manienne ðæt hi ælce synne geðencen ðæra ðe hi gemunan mægen, forðæm, ðonne hie for anre hwelcre hreowsiað, ðonne hreowsiað hie for ealle. Be ðæm is swiðe wel gecweden ðurh Ieremias ðone witgan, ða ða he ðæra Iudea misdæda ealle apinsode, he cwæð: Todælnessa ðara wætera útleton min eagan. Todældu wæteru we lætað ut of úrum eagum, ðonne we for synderlecum synnum synderleca hreowsunga doð: forðæmðe hie ne magon ealneg ealla on ane tid emnsare hreowan, ac hwilum án, hwilum oðru cymð sarlice to gemynde; & ðonne he wierð mid ðære anre onstyred, ðonne wyrð he eallra geclænsod. Eac hie sint to manienne ðæt hi gelefen & baldlice getruwien ðæt hi ða forgiefnesse habbað for ðære hreowsunga [ðe hi wilniað, ðylæs hi to ungemetlice